Drie vas ná hul glo hond onthoof en wou eetSuzette Kotzé by een van die honde wat gered is. Foto: Verskaf / DBV “Dit was ŉ toneel om van naar te word. Ek eet skaars sedert verlede Donderdag”. Só beskryf Suzette Kotzé van die DBV ŉ toneel waar twee mans van Nigerië en ŉ Suid-Afrikaanse vrou in ŉ gegoede woonbuurt in Klerksdorp in Noordwes ŉ hond onthoof, en wou eet het. Kotzé, , ŉ gekwalifiseerde inspekteur van die Stilfontein Dierebeskermingsvereniging (DBV), het verlede week Donderdag omstreeks 13:30 op ŉ wenk reageer en toe sy by die perseel aankom, het drie persone reeds die hond onthoof. “Al die hond se eetbare binnegoed was in ŉ pot reg om gekook te word, en die res van die dier se karkas is gevries om later geëet te word,” het Kotzé Donderdag aan Maroela Media gesê. Kotzé het gesê die hond kon slegs volgens sy kop as ŉ bulterriër-staffie-kruising identifiseer word, en dat die geslag nie bepaal kon word nie. “ŉ Mediese verslag van ŉ veearts bewys dat die dier nie dood was toe dit onthoof is nie. Die hond se kop is met ŉ getande mes afgesny,” het sy bygevoeg. Die polisie was ook op die toneel en het die drie in hegtenis geneem weens dieremishandeling. Die DBV het twee ander honde, een reun en een wyfie Labrador-boerboel-kruising, wat op die perseel aangehou was, verwyder. “Die honde was in ŉ kamertjie buite die huis toegesluit. Die hele kamer is geteel en is as ŉ klein slaghuis gebruik. Die honde was heelwaarskynlik volgende om geslag te word.” Kotzé het gesê die hele erf was besaai met uitgedroogde hondebene. Die drie verdagtes het Woensdag in die Klerksdorp-landdroshof verskyn en is elk op borgtog van R2 500 vrygelaat. “Die hof het beveel dat hulle nie enige dier, hetsy lewendig of dood, op hul perseel mag aanhou nie,” het Kotzé gesê. “Hulle mag selfs nie vleis, soos ŉ gevriesde hoender, in hul vrieskas hê nie. Hulle moet drie keer ŉ week by die polisiestasie aanmeld, en moes hul paspoorte inhandig.” Die saak is tot 23 Julie uitgestel. Volgens Kotzé glo Nigeriese mans dat honde se vleis siektes soos malaria kan voorkom. “Na bewering glo hulle ook as hulle honde eet, dat hulle nie deur hekse aangeval, of vergiftig kan word nie.” Die twee honde wat van die perseel verwyder is, is beskikbaar vir aanneming. Kotzé het gesê hulle soek ŉ spesiale huis en moet verkieslik saam aangeneem word. Mense wat belangstel om die diere aan te neem, kan haar by 079 968 9601 skakel.